DGD na Cerku – trigonometrični točki I. reda

V petek 12.10.2018 ob 14.00 uri smo se dobili člani DGD v središču Kočevske reke poleg cerkve, ki je obkrožajo mogočne lipe.

Cerkev je bila izgrajena leta 1994 kot nadomestilo za preko sto cerkvenih objektov uničenih na Kočevskem po drugi svetovni vojni. Poleg cerkve se nahaja najdebelejši slovenski oreh (obseg debla 434 cm, prsni premer znaša 138 cm, bil je visok 18 metrov, vendar so ga zaradi pozebe obrezali). V bližini je tudi zbirališče za tiste, ki si ogledajo podzemni Bunker Škrilj ( <https://www.kocevsko.com/sl/aktivnosti/znamenitosti/bunker-skrilj>/).

Mi smo se odpeljali preko Borovške kotline, ki so jo včasih zaradi zdravega podnebja imenovali Kočevska Švica. Nad to dolino se pnejo trije hribi, in sicer Krempa (znana zaradi cvetišč narcis), pragozd Krokar (lani razglašen za del UNESCO-ve svetovne dediščine, 1122 m nm) in hrib Cerk (1192 m nm). Na njem se nahaja trigonometrična točka I. reda 185, ki je bila tudi naš cilj.

Po cesti smo se zapeljali mimo Raven do najvišje točke asfaltne ceste (skoraj 1000 m nm), vse do začetka pred nekaj leti dokončanega Osilniškega Vršiča, ki je bila bojda po vojni najbolj zahtevna gradnja v Sloveniji. Od tukaj (pri izgrajenemu skladišču peska), smo zavili na makadam do izhodiščne točke za Cerk, do križišča, kjer je prostor za parkiranje. Desno se gre proti bivši Janševi koči, sedaj Čeferinovi,  levo pa proti Cerku. Do trigonometra je bilo sicer predvideno približno 35 minut, vendar ker smo si še malo razgledovali pragozd, je trajalo malo dlje. Trud je bil poplačan z krasnim pogledom v dolino. Točka je lepo vzdrževana, okolica posekana.

Ker smo se z Cerka hitro vrnili, smo pot nadaljevali do Loške stene preko Firštovega repa. Loška stena nad Osilnico je enkraten hribovski pomol (širok od 150 m do 10 m, ob strani prepaden), ki se razprostira nad Kolpsko dolino. Nismo povsem verjeli besedam organizatorja, da je tam pa res lepo. Ampak v tem prelepem jesenskem dnevu je bilo na Loški steni res čudovito. Neokrnjena narava, jesenske barve, pogled na dolino reke Kolpe, malica iz Matjaževega nahrbtnika in seveda dobra družba.

Po vrnitvi do jase smo, eni bolj drugi manj, utrujeni in zadovoljni odšli vsak svojo pot. Najmanj utrujeni so večer nadaljevali v prijetni družbi ob prijetni glasbi v Kočevju.

Medveda nismo srečali, ker nas je kar nekaj bilo in seveda smo bili preglasni. Opazovali smo le njegove odtise v blatni luži.









